《咏怀五首 其一》
明代·李时行

涉世寡所谐，雅志在丘壑。投簪归青山，守拙甘寂寞。

稍拟汉阴钓，还寻鹿门乐。当春理东畬，及秋事躬穫。

暇日呼友朋，烟萝成野酌。巨觥交劝酬，清讴间谐谑。

忘形穹壤间，矫首同飞跃。黄鹄摩青霄，陋彼燕与雀。

永结逍遥游，已矣谢羁缚。

作者简介：明广州府番禺人，字少偕。嘉靖二十年进士。知嘉兴县，迁南京兵部车驾主事，坐事罢，遍游吴越、齐鲁名山。有《驾部集》。